钦定古今图书集成/历象汇编/乾象典/第070卷 > 坤舆图说 > 《馀霞散成绮赋》〈以题为韵〉韦充
## 钦定古今图书集成/历象汇编/乾象典/第070卷 > 坤舆图说 > 《馀霞散成绮赋》〈以题为韵〉韦充

试一望兮云晚而山睛。白日欲没兮红霞始生。含江
天之霁润，笼烟景之虚明。发光华而不定，若组织之
相成。阳文阴漫，乍合乍散，离披晃朗，错杂陵乱。丽云
日之几重，铺绮绣之千段。翻光倒景，擢菡萏于湖中；
舒艳腾辉，攒䗖𬟽于天畔。照万象于晴初，散寥天于
日馀。吐丹气于青嶂，为金光于碧虚。越女浣纱，耻鲜
明之莫及；巴姬濯锦，惭光彩之不如。攒红散紫，参差
逦迤。状群飞之鸾凤，类丛生之花花。始一变而舒霞，
终一变而成绮。当是时也，则有才子去国，游人别家。
泛滥秋景，徘徊霁华。惜赏心之日暮，怅游目于天涯。
积九秋之怀抱，对兹夕之烟霞。仰丹霄之愁断，想赤
水之路赊。能不沉吟徙倚，卧坐兴嗟。况复。云景回午，
苍凉愁暮。思摅怀而振藻，返疑忧而失趣。空吟“《谢客》
之诗，遐想《公孙》”之赋。